11. รายการระหว่างกัน

รายการที่สำคัญกับกิจการที่เกี่ยวข้องกัน ดังที่แสดงในงบการเงินของบริษัท
หมายเหตุประกอบงบการเงินหัวข้อที่ 24 นั้น
เกิดขึ้นเพื่อให้บริษัทสามารถวัดผลการดำเนินธุรกิจของแต่ละกิจกรรมได้อย่างเด่นชัด
โดยสรุปผลการดำเนินงาน ของบริษัทที่เกี่ยวข้องสำหรับปี 2545 เทียบกับปี 2544 พบว่า

  1) บริษัท อุตสาหกรรมซิงเกอร์ (ประเทศไทย) จำกัด
  ได้หยุดดำเนินการผลิตจักรเย็บผ้าและเตาแก๊ส ตั้งแต่กลางปี 2545
  ทั้งนี้เพราะบริษัทพบว่าต้นทุนในการสั่งจักรเย็บผ้าสำเร็จรูปจากต่างประเทศที่สั่งเข้ามามีราคาถูกกว่าการสั่งซื้อจากบริษัทอุตสาหกรรมซิงเกอร์
  (ประเทศไทย) จำกัด และเนื่องจากได้มีการย้ายโกดังจากคลังสินค้า
  คลองเตยไปรวมอยู่กับคลังสินค้าเสนา อำเภอเสนา จังหวัดอยุธยา
  เพื่อให้การบริหารสินค้าคงคลังมี ประสิทธิภาพมากยิ่งขึ้น บริษัทฯ
  จึงได้ขายที่ดินที่คลังสินค้าคลองเตยให้กับบุคคลภายนอก ซึ่งไม่มีส่วนเกี่ยวข้องใดๆ
  กับบริษัทตั้งแต่เดือนพฤศจิกายน 2545 จากการขายที่ดินดังกล่าวทำให้บริษัท อุตสาหกรรมซิงเกอร์
  (ประเทศไทย) จำกัด มีผลกำไรจากการขายที่ดินเป็นจำนวนเงิน 107 ล้านบาท
  แต่ในขณะเดียวกันบริษัทมีภาระที่จะต้องตั้งสำรองการด้อยค่าของสินทรัพย์ถาวรที่ไม่ได้ใช้อันได้แก่อาคารสำนักงานที่อำเภอเสนา
  จังหวัดอยุธยาซึ่งบริษัทได้ตั้งค่าเผื่อการด้อยค่าของอาคารดังกล่าวไว้เป็นจำนวนเงิน 16 ล้านบาท

  2) บริษัท ซิงเกอร์ (โบรคเกอร์) จำกัด ดำเนินธุรกิจโดยเป็นนายหน้าขายประกันชีวิต
  ซึ่งมียอดรายได้ในปี 2545 ต่ำกว่าปี 2544 แต่กำไรสุทธิในปี 2545 สูงกว่าปี 2544
  ทั้งนี้เนื่องจากการแข่งขันในตลาดของธุรกิจประกันชีวิตและเป้าหมายของบริษัทที่ไม่ได้เน้นธุรกิจนี้มากนัก
  อีกทั้งกรมการประกันภัยได้มีประกาศปรับลดค่านายหน้า การขายประกันชีวิตลง
  จึงทำให้พนักงานขายประกันไม่สามารถที่จะพิชิตเป้าหมายที่วางไว้ได้ แต่อย่างไรก็ตามในปี 2546
  บริษัทได้เล็งเห็นความสำคัญของธุรกิจด้านนี้
  จึงได้มีการกำหนดเป้าหมายพร้อมกับแรงจูงใจให้พนักงานขายและบริษัทคาดว่าจะมีรายได้และกำไรสุทธิเพิ่มขึ้น

3)  บริษัท เอส.ที.แอล.อิเลคโทรนิคส์ จำกัด
    เป็นบริษัทค้าส่งซึ่งไม่ได้มีกิจกรรมส่งเสริมการขายแต่อย่างไร ตั้งแต่ ปี 2544
    จนถึงปัจจุบันเพราะภาวะเศรษฐกิจที่ยังไม่ฟื้นตัว
    แต่บริษัทกำลังพิจารณาที่จะพัฒนาธุรกิจค้าส่งให้ดำเนินต่อไป

4)  บริษัท ซิงเกอร์ เทรดดิ้ง (ประเทศไทย) จำกัด และ บริษัท ซันซุย (ประเทศไทย) จำกัด
    ทั้งสองบริษัทไม่ได้มีการดำเนินธุรกิจแต่อย่างไรในปี 2545 เช่นเดียวกับปี 2544
    วัตถุประสงค์ของการเปิดบริษัททั้งสอง เพื่อรองรับการขยายตัวทางธุรกิจ โดยบริษัท ซิงเกอร์
    เทรดดิ้ง (ประเทศไทย) จำกัด จัดตั้งขึ้นเพื่อทำการส่งออกสินค้าไปขายยังต่างประเทศ
    ส่วนบริษัท ซันซุย (ประเทศไทย) จำกัด จัดตั้งขึ้นเพื่อเป็นตัวแทนของเครื่องใช้ไฟฟ้ายี่ห้อ
    “SANSUI” ซึ่งเดิมบริษัทต้องการเป็นตัวแทน
    แต่ปัจจุบันยังไม่พร้อมที่จะดำเนินการและอาจเปลี่ยนไปทำธุรกิจอื่นก็ได้แล้วแต่สถานการณ์

จากความเห็นของคณะฝ่ายจัดการต่อรายการระหว่างกันของบริษัท
สรุปได้ว่ารายการระหว่างกันที่ทำกันระหว่างบริษัทฯ กับบริษัทย่อย
และบริษัทที่เกี่ยวข้องทุกรายการที่แสดงในงบการเงิน สิ้นสุด ณ วันที่ 31 ธันวาคม 2545
ส่วนหมายเหตุประกอบงบการเงิน ข้อ 24 ที่กล่าวมา
มีความยุติธรรมและสมเหตุสมผลตลอดจนทำให้บริษัทฯ ได้รับผลประโยชน์จากการทำรายการดังกล่าว

บริษัทฯ ไม่มีนโยบายที่จะทำรายการกับบุคคลที่อาจขัดแย้งกัน ยกเว้นในกรณีพิเศษหรือกรณีที่บริษัทฯ
เห็นว่าจะได้รับผลตอบแทนสูงสุดและมีความยุติธรรม
ซึ่งต้องผ่านความเห็นชอบจากคณะกรรมการของบริษัทฯ
และที่ประชุมผู้ถือหุ้นตามข้อกำหนดของตลาดหลักทรัพย์ฯ สำหรับการทำรายการระหว่างกันในอนาคต
บริษัทฯ ยังคงมีนโยบายที่จะให้ บริษัทย่อยกู้ยืมเงินเพื่อใช้ในการประกอบการที่จำเป็น
โดยคิดดอกเบี้ยตามอัตราตลาดเท่านั้น